**Proiect**

**Ordonanță de Urgență**

**pentru modificarea şi completarea**

**Legii nr. 156/2000 privind protecţia cetăţenilor români care lucrează în străinătate**

Având în vedere necesitatea creșterii gradului de protecție a cetăţenilor români care lucrează în străinătate inclusiv prin asigurarea aceluiași grad de protecție, indiferent dacă aceștia apelează la serviciile unui agent de plasare a forței de muncă român sau la serviciile unui furnizor de servicii de plasare stabilit pe teritoriul unui alt stat membru al Uniunii Europene care desfășoară, pe teritoriul României, activități de mediere și plasare a forței de muncă, cetățeni care pot deveni vulnerabili în demersul de a-și găsi un loc de muncă în afara granițelor țării prin intermediari care nu îndeplinesc condițiile legale pentru a media și plasa forță de muncă în străinătate și care nu îi informează pe aceștia cu privire la condițiile de muncă pe care urmează să le aibă în statul de destinație și nu iau măsurile legale pentru a se asigura că le sunt respectate drepturile pe care le au ca lucrători în acel stat, fapt care poate avea consecințe negative asupra siguranței și integrității acestor persoane, putând conduce la situații de trafic de persoane în scopul exploatării prin muncă și chiar la decese.

În vederea creării unor premise pentru combaterea mai eficientă a cazurilor de plasare ilegală a forței de muncă, o mai bună protecție a cetățenilor români care lucrează în străinătate, precum și prevenirea şi combaterea unor eventuale efecte cauzate de existența unor situații de forță majoră sau de criză sanitară.

În temeiul [art. 1](https://lege5.ro/Gratuit/gq4deojv/constitutia-romaniei-republicata-in-2003?pid=43226719&d=2020-01-04#p-43226719)15 alin.(4) din Constituția României, republicată,

Guvernul României adoptă prezenta ordonanță de urgență:

**Art. I** Legea nr. 156/2000 privind protecţia cetăţenilor români care lucrează în străinătate, republicată\*\*, publicată în Monitorul Oficial al României, Partea I, nr. 227 din 5 martie 2019, se modifică şi se completează după cum urmează:

1. **La articolul 3, pct. 6 lit. c) va avea următorul cuprins:**

 “c) mediere - activitatea prin care se realizează punerea în legătură a angajatorului străin cu persoana care are domiciliul în România şi se află în căutarea unui loc de muncă, în vederea stabilirii unui raport de muncă.”

1. **La articolul 4, după alineatul (2) se introduce un nou alineat, alin. (3), cu următorul cuprins:**

(3) Pentru lucrătorii sezonieri, la negocierea acordurilor, înţelegerilor, tratatelor sau convenţiilor prevăzute la art. 4 alin. (1), partea română negociază inclusiv condiţiile de cazare oferite de angajatori, care trebuie să respecte normele naţionale din statul de primire, acordarea unei indemnizaţii pentru asigurarea hranei zilnice, decontarea cheltuielilor de transport dus-întors către domiciliul din România, pe perioada în care lucrătorii sezonieri își desfăşoară efectiv activitatea.

1. Articolul 51 se abrogă.
2. **La articolul 6, alineatele (1) și (2) vor avea următorul cuprins:**

 ”**(**1**)** Agenţii de plasare și furnizorii de servicii de plasare a forţei de muncă desfăşoară activităţi de mediere a cetăţenilor români, cu domiciliul în România, care solicită să lucreze pe baza ofertelor ferme de locuri de muncă transmise din străinătate de către persoane juridice sau fizice, în calitate de angajatori.

 (2) Interpunerea altor categorii de intermediari între agentul de plasare sau furnizorul de servicii de plasare a forţei de muncă, persoana mediată şi angajatorul străin este interzisă.”

1. **La articolul 8, alineatul (4) va avea următorul cuprins:**

 ”(4) Pentru medierea cetăţenilor români în vederea angajării în străinătate, agenţii de plasare și furnizorii de servicii de plasare a forţei de muncă încheie cu solicitanţii locurilor de muncă contracte de mediere în formă scrisă, cu includerea elementelor prevăzute la art. 11 alin. (1) lit. a) şi d)-ț), al căror conţinut este stabilit prin Normele metodologice de aplicare a prevederilor Legii nr. 156/2000 privind protecţia cetăţenilor români care lucrează în străinătate, republicată, aprobate prin Hotărârea Guvernului nr. 384/2001, cu modificările și completările ulterioare”

1. **La articolul 8, alineatul (5) va avea următorul cuprins:**

”(5) Agenţii de plasare și furnizorii de servicii de plasare a forţei de muncă efectuează în mod gratuit activităţi de mediere a cetăţenilor români în vederea angajării în străinătate, fără perceperea de la aceştia de comisioane, tarife sau taxe.”

1. **La articolul 11, alineatul (5) va avea următorul cuprins:**

” (5) Agenţii de plasareși furnizorii de servicii de plasare a forţei de muncă au obligaţia de a asigura includerea elementelor prevăzute la alin. (1) lit. a) şi d)-ț), respectiv alin. (2)-(4) în situaţia lucrătorilor sezonieri, în contractul de mediere şi în contractul individual de muncă sau, după caz, în documentul echivalent acestuia pentru statele prevăzute la art. 12 alin. (2), încheiat între angajatorul străin şi lucrătorul cetăţean român, cu respectarea legislaţiei statului pe teritoriul căruia urmează să fie angajat.”

1. **La articolul 11, după alineatul (5) se introduc trei noi alineate, alin. (6). -(8), cu următorul cuprins:**

”(6)

În cazul în care deplasarea lucrătorilor către același loc de muncă din statul de destinație se efectuează în grupuri mai mari de 10 persoane, agentul de plasare a forței de muncă și furnizorul de servicii de plasare a forţei de muncă are obligația organizării transportului prin persoane juridice autorizate să efectueze transport internațional de persoane.

(7) Agenții de plasare a forței de muncă și furnizorii de servicii de plasare a forţei de muncă au obligația de a se asigura că, anterior deplasării acestora, lucrătorii plasați la muncă în străinătate dețin toate documentele necesare accesului în statul de destinație.

(8) Agenții de plasare și furnizorii de servicii de plasare a forţei de muncă au obligația de a se asigura că lucrătorii plasați la muncă în străinătate dețin toate informațiile referitoare la condițiile speciale de intrare în statul de destinație, respectiv, la regulile speciale care trebuie respectate, conform legislației statului de destinație, în condițiile existenței a unui risc epidemiologic.”

1. **Articolul 12 va avea următorul cuprins:**

”(1) Pentru statele în care contractele individuale de muncă se încheie, potrivit legislaţiei aplicabile în statul respectiv, în formă scrisă, agenţii de plasare și furnizorii de servicii de plasare a forţei de muncă au obligaţia de a asigura încheierea acestora de către părţi atât în limba statului în care se află stabilit sau îşi desfăşoară activitatea angajatorul, cât şi în limba română, precum şi punerea la dispoziţia lucrătorului român a acestui contract, înainte de plecarea acestuia din România.

(2) Pentru statele în care forma de angajare nu se realizează prin încheierea unui contract de muncă, agenţii de plasare și furnizorii de servicii de plasare a forţei de muncă au obligaţia de a asigura comunicarea şi punerea la dispoziţia lucrătorului cetăţean român, înainte de plecarea acestuia din România, a documentului echivalent contractului de muncă potrivit legislaţiei statului de destinaţie, atât în limba română, cât şi în limba statului în care se află stabilit sau îşi desfăşoară activitatea angajatorul.”

”(3) Agenţii de plasare, respectiv furnizorii de servicii de plasare a forţei de muncă au obligația de a păstra la sediul social, respectiv la sediul permanent din România contractul de mediere precum și câte o copie, în limba română şi în limba statului în care se află stabilit sau îşi desfăşoară activitatea angajatorul, a contractului individual de muncă, semnat de părţi conform alin. (1), sau, după caz, un exemplar al documentului prevăzut la alin. (2), pentru o perioadă de trei ani de la data încetării acestora, și de a le pune la dispoziţia inspectorilor de muncă, cu ocazia controlului.”

1. **La articolul 12, după alineatul (3) se introduc trei noi alineate, alin. (4) - (6), cu următorul cuprins:**

“(4) Agenții de plasare și furnizorii de servicii de plasare a forţei de muncă au obligația de a transmite inspectoratului teritorial de muncă în a cărui rază teritorială își au sediul social agenții, respectiv, inspectoratului teritorial de muncă în a cărui rază teritorială furnizorii de servicii îşi desfăşoară activitatea pe teritoriul României, o notificare privind plasarea forței de muncă, cu cel puțin cinci zile lucrătoare anterioare plecării din țară a persoanelor plasate la muncă în străinătate.

(5) Notificarea prevăzută la alin. (4) cuprinde următoarele elemente: statul de destinație, denumirea și adresa sediului social al angajatorului străin, adresa locațiilor în care urmează să se presteze activitatea, numărul lucrătorilor români care urmează să plece din țară, datele de identificarea ale acestora, activitatea pe care urmează să o presteze, data la care se efectuează deplasarea, locația de unde se efectuează deplasarea, condițiile de realizare a transportului și datele de identificare ale operatorului de transport”.

(6) Transmiterea notificării menționate a alin**.(**4) la inspectoratul teritorial de muncă, se realizează prin orice mijloc de comunicare scrisă, inclusiv prin e-mail.”

1. **La articolul 13, alineatul (1) va avea următorul cuprins:**

 „(1) Agenţii de plasare și furnizorii de servicii de plasare a forţei de muncă au obligaţia de a transmite, lunar, inspectoratului teritorial de muncă în a cărui rază teritorială îşi desfăşoară activitatea, până la data de 5 a lunii următoare, situaţia privind contractele de mediere încheiate şi persoanele angajate în străinătate, conform modelului stabilit prin normele metodologice de aplicare a legii.”

1. **Articolul 15 va avea următorul cuprins:**

”Art. 15

În cazurile în care misiunile diplomatice şi oficiile consulare ale României sunt sesizate de către cetăţenii români angajaţi în străinătate cu privire la încălcarea legislaţiei aplicabile în materie de dreptul muncii şi a clauzelor contractului individual de muncă **sau**, după caz, a documentului echivalent acestuia pentru statele prevăzute la art. 12 alin. (2), încheiate cu respectarea dispoziţiilor art.11 alin.(5), acestea transmit sesizările respective autorităţilor locale competente ale statului pe teritoriul căruia îşi desfăşoară activitatea angajatorul.”

1. **Articolul 19 va avea următorul cuprins:**

„ Art. 19

(1) Constituie contravenţii următoarele fapte şi se sancţionează după cum urmează:

1. efectuarea de către agenţii de plasare a forţei de muncă sau de către furnizorii de servicii de plasare a forței de muncă în străinătate, a activităţii de mediere în vederea angajării cetăţenilor români în străinătate, cu încălcarea prevederilor art. 6, cu amendă de la 15.000 lei la 20.000 lei;
2. efectuarea de către agenţii de plasare a forţei de muncă a activităţii de mediere în vederea angajării cetăţenilor români în străinătate, cu încălcarea prevederilor art. 8 alin. (1) cu amendă de la 20.000 lei la 30.000 lei;
3. efectuarea de către furnizorii de servicii de plasare a forței de muncă în străinătate a activităţii de plasare pe teritoriul României, cu încălcarea prevederilor art. 8 alin. (2) cu amendă de la 20.000 lei la 30.000 lei;
4. efectuarea de către agenţii de plasare a forţei de muncă sau de către furnizorii de servicii de plasare a forței de muncă în străinătate a activităţii de mediere în vederea angajării cetăţenilor români în străinătate, cu încălcarea prevederilor art. 8 alin. (4) cu amendă de la 10.000 lei la 20.000 lei;
5. efectuarea de către agenţii de plasare a forţei de muncă sau de către furnizorii de servicii de plasare a forței de muncă în străinătate a activităţii de mediere în vederea angajării cetăţenilor români în străinătate, cu încălcarea prevederilor art. 8 alin. (5) cu amendă de la 10.000 lei la 20.000 lei;
6. încălcarea prevederilor art. 10 cu amendă de la 10.000 lei la 20.000 lei;
7. încălcarea prevederilor art. 11 alin. (1) – (8) , cu amendă de la 8.000 lei la 10.000 lei, pentru fiecare prevedere încălcată;
8. încălcarea prevederilor art. 12 alin. (1) și (2) cu amendă de la 5.000 lei la 10.000 lei, pentru fiecare lucrător cu privire la care obligația a fost încălcată;
9. încălcarea prevederilor art. 12 alin. (3) cu amendă de la 5.000 lei la 10.000 lei;
10. încălcarea prevederilor art. 12 alin. (4) cu amendă de la 10.000 lei la 20.000 lei;
11. încălcarea prevederilor art. 12 alin. (5) cu amendă de la 10.000 lei la 20.000 lei;
12. exercitarea activităţii de mediere în vederea angajării cetăţenilor români în străinătate de către alte persoane juridice sau de către persoane fizice, în afara agenţilor de plasare sau furnizorilor de servicii de plasare a forței de muncă în străinătate, cu amendă de la 25.000 lei la 40.000 lei;
13. netransmiterea situaţiei lunare, în condiţiile prevăzute la art. 13 alin. (1), cu amendă de la 10.000 lei la 15.000 lei. ”

**Art. II** Prevederile art. 19 intră în vigoare în termen de 15 zile de la data publicării în Monitorul Oficial al României, Partea I.